PRITARTA

Ignalinos rajono savivaldybės mero

2024 m. sausio 29 d.

potvarkiu Nr. V1-27

PRITARTA

Ignalinos r. Vidiškių gimnazijos tarybos

2024 m. sausio 31 d.

posėdžio Nr. S1-3 nutarimu

PATVIRTINTA

Ignalinos r. Vidiškių gimnazijos

direktoriaus 2024 m. sausio 31 d.

įsakymu Nr. V-6

**IGNALINOS R. VIDIŠKIŲ GIMNAZIJOS**

**2024–2026 METŲ STRATEGINIS PLANAS**

**I SKYRIUS**

**BENDROSIOS NUOSTATOS**

Ignalinos r. Vidiškių gimnazijos (toliau – gimnazija) 2024–2026 metų strateginis planas yra gimnazijos 2021–2023 metų strateginio plano tęsinys. Strateginį planą rengė gimnazijos direktoriaus 2023 m. rugsėjo 15 d. įsakymu Nr. V-52 „Dėl darbo grupės Ignalinos r. Vidiškių gimnazijos 2024–2026 metų strateginiam planui parengti sudarymo“ sudaryta darbo grupė.

Rengiant strateginį 2024–2026 metų planą vadovautasi:

* Lietuvos Respublikos švietimo įstatymu;
* Lietuvos Respublikos vietos savivaldos įstatymu;
* Valstybės pažangos strategija „Lietuvos ateities vizija „Lietuva 2050“, patvirtinta LR Seimo 2023 m. gruodžio 23 d. nutarimu Nr. XIV-2466;
* Bendrojo ugdymo mokyklos kaitos gairėmis, patvirtintomis LR Seimo 2017 m. liepos 11 d. nutarimu Nr. XIII-627;
* Lietuvos Respublikos švietimo, mokslo ir sporto ministerijos 2023–2025 metų strateginiu veiklos planu, patvirtintu Lietuvos Respublikos švietimo, mokslo ir sporto ministro 2023 m. sausio 19 d. įsakymu Nr. V-62;
* Geros mokyklos koncepcija, patvirtinta Lietuvos Respublikos švietimo ir mokslo ministro 2015 m. gruodžio 21 d. įsakymu Nr. V-1308;
* Ignalinos rajono savivaldybės 2018–2024 metų strateginiu plėtros planu, patvirtintu Ignalinos rajono savivaldybės tarybos 2017 m. gruodžio 21 d. sprendimu Nr. T-153;
* Ignalinos rajono savivaldybės 2023–2025 metų strateginiu veiklos planu, patvirtintuIgnalinos rajono savivaldybės tarybos 2023 m. vasario 2 d. sprendimu Nr. T-1;
* Ignalinos r. Vidiškių gimnazijos nuostatais, patvirtintais Ignalinos rajono savivaldybės tarybos 2021 m. gegužės 20 d. sprendimu Nr. T-80;
* Ignalinos r. Vidiškių gimnazijos veiklos kokybės įsivertinimo rezultatais;
* Ignalinos r. Vidiškių gimnazijos veiklos ataskaitomis;
* Ignalinos r. Vidiškių gimnazijos bendruomenės narių rekomendacijomis ir pasiūlymais;
* visuomenės poreikiais, esama situacija, išoriniais ir vidiniais veiksniais bei atsižvelgiant į turimus žmogiškuosius ir materialinius išteklius.

Rengiant strateginį planą buvo laikomasi viešumo, lygių galimybių, veiksmingumo, bendravimo, bendradarbiavimo, partnerystės ir tęstinumo principų.

**II SKYRIUS**

**GIMNAZIJOS PRISTATYMAS**

Ignalinos r. Vidiškių gimnazija pradėta statyti 1988 metais. Mokyklos įsteigimo dieną – 1992 m. rugsėjo 1 dieną – ji mokiniams duris atvėrė kaip devynmetė bendrojo lavinimo mokykla. Po trejų metų – 1995 metų rudenį – mokykla tapo vidurine ir išleido pirmąją abiturientų laidą. Po vidurinio ugdymo programos akreditacijos, 2006 m. rugsėjo 1 d., Ignalinos rajono savivaldybės tarybos sprendimu mokykla tapo ilgąja gimnazija. Optimizuojant mokyklų tinklą rajone nuo 2009 m. rugpjūčio 31 d. steigėjo sprendimu prie gimnazijos prijungti 4 skyriai: Bernotų, Kazitiškio, Mielagėnų ir Švedriškės. Tačiau jau tais pačiais metais 2009 m. rugsėjo 1 d., nesusirinkus pakankamam mokinių skaičiui, nutraukta Švedriškės skyriaus veikla, o nuo 2010 m. rugsėjo 1 d. Mielagėnų skyriuje dėl mažo mokinių skaičiaus nebevykdoma pagrindinio ugdymo programa, Bernotų skyriuje, nesusirinkus pakankamam mokinių skaičiui, nebevykdomas pradinis ugdymas. Diegiamos naujovės ugdymo procese: nuo 2009 m. rugsėjo 1 d. antrokams pradėtas vykdyti privalomas ankstyvasis užsienio kalbos mokymas; nuo 2010 m. rugsėjo 1 d. I, II gimnazijos klasių mokiniai mokosi pagal atnaujintas Pradinio ir pagrindinio ugdymo bendrąsias programas, o nuo 2011 m. rugsėjo 1 d. III, IV gimnazijos klasių mokiniai ugdomi pagal atnaujintas Vidurinio ugdymo bendrąsias programas; nuo 2011 m. rugsėjo 1 d. įdiegtas elektroninis dienynas. 2012 m. rugsėjo 1 d. Kazitiškio skyriuje, nesusirinkus pakankamam mokinių skaičiui, nebevykdoma pagrindinio ugdymo programa, jungtinėje klasėje ugdomi tik pradinių klasių mokiniai. 2012 metų pabaigoje gimnazija pažymėjo savo veiklos dvidešimtmetį. Dar po metų, 2013 m. rugsėjo 1 d., Kazitiškio skyriuje nesusirinko ir pradinių klasių mokiniai, todėl skyriaus veikla nutraukta. 2013 metus gimnazija baigė turėdama veikiantį Mielagėnų skyrių, kurio jungtinėje klasėje mokomi pradinių klasių mokiniai, o mišrioje grupėje ugdomi ikimokyklinukai bei priešmokyklinio amžiaus vaikai. Ignalinos rajono savivaldybės tarybos 2014 m. gegužės 29 d. sprendimu Nr. T-63 įsteigtas gimnazijos Dūkšto skyrius, kuriame vykdoma vidurinio ugdymo programa. 2015 m. rugsėjo 1-ąją gimnazija pasitiko naujomis spalvomis nušvitusiame, renovuotame pastate. 2016 metų rudenį išasfaltuotas kelias, vedantis gimnazijos link, ir įrengta 30 vietų automobilių stovėjimo aikštelė. 2017 m. rugsėjo 25-29 dienomis įvyko gimnazijos veiklos kokybės išorinis vertinimas. 2020 m. rugsėjo 1 d. gimnazija sutiko turėdama naujai renovuotą sporto aikštelę, pritaikytą žaisti krepšinį, tinklinį ir futbolą. 2020 m. balandžio 23 d. Ignalinos rajono savivaldybės tarybos sprendimu Nr. T-44 „Dėl Ignalinos r. Vidiškių gimnazijos vidaus struktūros pertvarkymo ir Ignalinos r. Vidiškių gimnazijos nuostatų patvirtinimo“ Dūkšto skyrius panaikintas 2020 m. rugpjūčio 24 d. 2021 metais renovuota gimnazijos sporto salė, atnaujinta valgyklos įranga, įkurtos naujos edukacinės erdvės. 2021, 2022 metais gimnazija dalyvauja Kokybės krepšelio projekte. 2022 metų gegužės mėnesį pradėjo veikti saulės elektrinė ant gimnazijos stogo. Ji įrengta pagal projektą „Atsinaujinančių energijos išteklių (saulės) panaudojimas“. 2022 m. rugsėjo 1 d. Mielagėnų skyriaus ikimokyklinio, priešmokyklinio amžiaus vaikai perkeliami ugdytis į renovuotas seniūnijos patalpas.

Gimnazijoje vykdomos švietimo programos: Vidurinio ugdymo programa; Pagrindinio ugdymo programa; Pagrindinio ugdymo individualizuotos programos; Pradinio ugdymo programa; Pradinio ugdymo individualizuotos programos. Pagal poreikį gimnazijoje įgyvendinama Socialinių įgūdžių ugdymo programa, Ikimokyklinio ugdymo programa, Priešmokyklinio ugdymo bendroji programa ir kitos neformaliojo švietimo programos.

2023–2024 m. m. gimnazijoje mokosi 213 mokinių (iš jų 5 lanko Mielagėnų skyrių), yra 13 klasių komplektų. Vidutinis mokinių skaičius pradinėse klasėse – 16,5, besimokančių pagal pagrindinio ugdymo programą – 18,16, pagal vidurinio ugdymo programą – 16,5.

Gimnazijoje ir Mielagėnų skyriuje dirba 29 pedagoginiai darbuotojai: 12 mokytojų metodininkų, 13 vyresniųjų mokytojų, 5 mokytojai, 1 socialinis pedagogas metodininkas, 1 specialusis pedagogas, logopedas, 1 bibliotekininkas, 1 direktoriaus pavaduotojas ugdymui (II kvalifikacinė kategorija), 1 direktorius (II kvalifikacinė kategorija), 1 visuomenės sveikatos priežiūros specialistas (0,5 etato). Pagalbinio personalo darbuotojų yra 19 etatų: gimnazijoje – 17, Mielagėnuose – 2.

Gimnazija bendradarbiauja su socialiniais partneriais, su kuriais yra pasirašytos bendradarbiavimo sutartys: Vidiškių kaimo bendruomene, Ignalinos „Šaltinėlio“ mokyklos Vidiškių skyriumi, Ignalinos rajono kultūros centro Vidiškių filialu, Ignalinos rajono savivaldybės administracijos Vidiškių seniūnija, Aukštaitijos nacionalinio parko ir Labanoro regioninio parko direkcija, Valstybės sienos apsaugos tarnyba prie Lietuvos Respublikos vidaus reikalų ministerijos, VO „Gelbėkit vaikus“, Užimtumo tarnybos prie Lietuvos Respublikos socialinės apsaugos ir darbo ministerijos Panevėžio klientų aptarnavimo departamento Ignalinos skyriumi, UAB „Meleksu“, Molėtų rajono Alantos gimnazija, Visagino „Verdenės“ gimnazija, Rokiškio rajono Kamajų Antano Strazdo gimnazija, Visagino technologijos ir verslo profesinio mokymo centru, Ignalinos rajono švietimo pagalbos tarnyba ir kt.

**III SKYRIUS**

**2021–2023 METŲ STRATEGINIO PLANO ĮGYVENDINIMO ANALIZĖ**

**I TIKSLAS. Pagerinti mokinių pažangą ir pasiekimus taikant mokymosi bendradarbiaujant strategiją kuriamoje mokymąsi skatinančioje aplinkoje.**

**Uždavinys 1.1. Taikyti mokymosi bendradarbiaujant strategiją pamokose siekiant aktyvaus mokinių mokymosi.**

|  |  |  |
| --- | --- | --- |
| **Priemonė** | **Rezultatų indikatorius** | Veiklos strategija ir pasiektas rezultatas |
| 1. Mokytojų kompetencijų tobulinimas gilinant mokymosi bendradarbiaujant strategijos suvokimą ir praktinį taikymą. | 70% mokytojų dalyvauja kvalifikacijos tobulinimo programose. | Gimnazija, vykdydama projektą „Kokybės krepšelis“ , dalyvavo kvalifikacijos tobulinimo programoje „Mokymosi bendradarbiaujant strategijos taikymas aktyviam mokinių mokymuisi“. Programą sudarė keli moduliai (iš viso 50 ak. val.), visuose programos moduliuose dalyvavo 74% mokytojų. Mokytojai dalyvavo 1 dienos stažuotėje mokymosi bendradarbiaujant strategiją taikančioje mokykloje.  |
| 2. Pasirinktų mokymosi bendradarbiaujant struktūrų taikymas mokomųjų dalykų pamokose. | 70% mokytojų taiko mokymosi bendradarbiaujant struktūras pamokose. | Kvalifikacijos tobulinimo programoje „Mokymosi bendradarbiaujant strategijos taikymas aktyviam mokinių mokymuisi“ įgytas teorines žinias mokytojai pritaikė praktiškai: susiskirstę poromis, nuotoliniu būdu vedė bei stebėjo vienas kito pamokas, po jų teikė grįžtamąjį ryšį. Stebėtos ir mokytojų dalykininkų metodinėse grupėse aptartos 43 kolegialaus mokymosi pamokos. Pasirinktas mokymosi bendradarbiaujant struktūras mokomųjų dalykų pamokose taikė 100% mokytojų. Nustatyta, kad pamokose taikomos šios mokymosi bendradarbiaujant struktūros: vyresniųjų klasių mokytojai naudojo darbo grupėse arba porose metodą, o pradinių klasių mokytojai rinkosi mokymosi tempo duetą, durstinį ir patikrinimą poromis. Mokymosi bendradarbiaujant metodai pasiteisino ir nuotolinio mokymosi metu, nes Teams programos pagalba mokiniai gana nesunkiai buvo suskirstomi grupiniam darbui į kambarius.  |
| 3. Kolegialaus grįžtamojo ryšio teikimas apie taikomų mokymosi bendradarbiaujant struktūrų taikymą. | Ne mažiau kaip 50% mokytojų dalyvauja teikiant kolegialų grįžtamąjį ryšį. | 80% gimnazijos mokytojų sudarė kolegialaus mokymosi grupes. Kiekvienas mokytojas stebėjo po 2 ir daugiau kolegų pamokų bei teikė grįžtamąjį ryšį. Stebėtos pamokos aptartos gimnazijos metodinėse grupėse: mokytojai išsakė nuomonę, kas sekėsi geriausiai ir kur iškilo problemos taikant mokymąsi bendradarbiaujant. Mokytojams buvo sudėtinga planuoti pamokos, kurioje taikomos mokinių bendradarbiavimą skatinančios strategijos, laiką. Taip pat kilo iššūkių ir dėl atskirų mokinių motyvacijos dirbant grupėse bei sudarant nuolatines grupes. Po stebėtų mokytojų veiklų atlikta analizė ir priimti nutarimai dėl tolimesnio kolegialaus grįžtamojo ryšio. |
| 4. Kolegialaus mokymosi praktikumų ciklas. Ignalinos gimnazijos patirties sklaida. | Stebėtos ir aptartos 12 Ignalinos gimnazijos mokytojų pamokų. | Praktikumų ciklas ir Ignalinos Česlovo Kudabos gimnazijos mokytojų patirties sklaida neįvyko dėl epidemiologinės situacijos, tačiau gimnazijos mokytojai individualiai susipažino su ignaliniečių parengtomis mokymosi praktikumų metodinėmis priemonėmis, paskelbtomis Ugdymo sodo svetainėje.  |
| 5. Mokymosi bendradarbiaujant strategijos taikymo poveikio tyrimas ir analizė. | Atliktas poveikio tyrimas, rezultatų analizė ir priimti sprendimai dėl mokymosi bendradarbiaujant strategijos tolesnio taikymo. | Atliktas ugdyme taikytų metodų poveikio tyrimas, rezultatų analizė ir priimti sprendimai dėl mokymosi bendradarbiaujant strategijos tolesnio taikymo. IQES online atliktos apklausos duomenimis, 92% mokinių visiškai sutinka arba sutinka su teiginiu „Dirbant grupėse mums aišku, ką reikia padaryti“. Tai patvirtina ir mokytojai, kurių 94%. visiškai sutinka arba sutinka su teiginiu „Mokiniai aktyviai bendradarbiauja dirbdami grupėse“ . IQES online atliktos apklausos duomenimis, 83% mokinių visiškai sutinka arba sutinka su teiginiu „Dirbdami grupėse mes pasiekiame geresnių rezultatų nei dirbdami individualiai“. Taip pat 88% mokytojų visiškai sutinka arba sutinka su teiginiu „Grupių darbo rezultatai leidžia stebėti mokinių mokymosi pažangą“. Mokymasis bendradarbiaujant mokiniams sudarė sąlygas patirti sėkmę, todėl nutarta tęsti mokymosi bendradarbiaujant struktūrų taikymą atskirose pamokose.  |

**Uždavinys 1.2. Pagerinti aktyviam mokinių mokymuisi palankią edukacinę aplinką**

|  |  |  |
| --- | --- | --- |
| Priemonė | Rezultatųindikatorius | Veiklos strategija ir pasiektas rezultatas |
| 1 | 2 | 3 |
| 1. Mokinių konsultavimas naudojant Microsoft Office 365 platformą. | Pagrindinio ugdymo programos mokiniams vyksta dalykų konsultacijos (išskyrus dorinio ugdymo, menų, technologijų, fizinio ugdymo, žmogaus saugos, ekonomikos, pilietiškumo pagrindų dalykus). | 2020–2021 m. m. esant poreikiui mokytojai mokinius konsultuodavo Teams aplinkoje individualiai.2021–2022 m. m. ir 2022–2023 m. m. pagrindinio ugdymo programos mokiniams buvo vykdomos dalykų (išskyrus dorinio ugdymo, menų, technologijų, fizinio ugdymo, žmogaus saugos, ekonomikos, pilietiškumo pagrindų dalykus) nuotolinės konsultacijos Teams aplinkoje. Taip pat iš „Kokybės krepšelio“ projekto lėšų 5, 6 kl. mokiniams buvo vykdomos matematikos, lietuvių kalbos ir literatūros bei informacinių technologijų (Office 365 naudojimo) nuotolinės konsultacijos. |
| 2.Mokinių ilgalaikių projektų mokymosi bendradarbiaujant strategijos kontekste kūrimas ir pristatymas. | Per mokslo metus 100% mokytojų vykdo ilgalaikius projektus, 100% mokinių dalyvauja viename pasirinktame projekte. | Trejus metus gimnazijoje vykdomi ilgalaikiai patyriminiai projektai. Kiekvienais metais, mokslo metų pradžioje mokiniai turėjo galimybę pasirinkti dalyvauti viename projekte, o vėliau per mokslo metus dalyvavo kiekvieno mokomojo dalyko ilgalaikiame patyriminiame projekte. Mokslo metų pabaigoje buvo vykdyti projektų pristatymai ir nustatyta, kad projektus organizavo 100% mokytojų, projekto veiklose dalyvavo visi gimnazijos mokiniai.  |
| 3.Skaitmeninių mokymosi priemonių banko kūrimas. | Sukurtas ir pildomas skaitmeninių mokymosi priemonių bankas. | 2021–2022 m. m. buvo sukurtas skaitmeninių mokymosi priemonių bankas ir dauguma mokytojų pateikė po vieną skaitmeninę mokymosi priemonę. 2022–2023 m. m. skaitmeninių mokymosi priemonių bankas papildytas naujomis skaitmeninėmis priemonėmis. |
| 4.Aktyviam mokinių mokymuisi skirtų IKT priemonių atnaujinimas. | Įsigyti 2 išmanieji ekranai su programine įranga, 18 nešiojamųjų kompiuterių, 2 daugiafunkciniai spausdintuvai. | 2021–2023 metais įsigyti 12 išmaniųjų ekranų su programine įranga, 21 nešiojamas kompiuteris, 5 išmanūs ekranai su programine įranga, 2 daugiafunkciniai spausdintuvai, 11 stacionarių kompiuterių, 1 kompiuterinė programinė įranga kalbų mokymui „Boadmaker“. 2022 m. konkurse „Ateities klasė“ buvo laimėta Epson interaktyvus projektorius dailės kabinetui.  |
| 5.Mokytojų kompetencijų tobulinimas skaitmeninio ugdymo turinio naudojimo ir kūrimo srityje. | 50% mokytojų dalyvauja kvalifikacijos tobulinimo programose. | 2020–2021 m. m. buvo tęsiamas mokymasis naudotis Microsoft Office 365 platforma: vyko nuotolinis seminaras mokytojams, kaip naudotis nuotolinio mokymosi platforma Teams bei Office 365 paketo svarbiausiomis programomis, per mokslo metus iškilusiais klausimais konsultavo bei pagalbą mokytojams teikė paskirtas gimnazijos administratorius.2021–2022 m. m. 52% mokytojų dalyvavo kvalifikacijos tobulinimo programose skaitmeninio ugdymo turinio naudojimo ir kūrimo srityje.  |
| 6.Mokymo nuotoliniu ugdymo proceso organizavimo būdu pagal pradinio, pagrindinio ir vidurinio ugdymo programas įteisinimas. | Gimnazijos nuostatuose įteisintas mokymas nuotoliniu ugdymo proceso organizavimo būdu pagal pradinio, pagrindinio ir vidurinio ugdymo programas. | Ignalinos rajono savivaldybės taryba 2021 m. gegužės 20 d. sprendimu Nr. T-80 patvirtino Ignalinos r. Vidiškių gimnazijos nuostatus, kuriuose yra įteisintas mokymas nuotoliniu ugdymo organizavimo būdu pagal pradinio, pagrindinio ir vidurinio ugdymo programas, nes gimnazija yra įvaldžiusi Microsoft Office virtualią mokymo aplinką, mokinių kompetencijoms ugdyti(is) turi mokymo(si) priemonių ir išteklių, kurie yra kaupiami gimnazijos skaitmeninių priemonių banke. Mokytojai yra įgiję reikalingas skaitmeninio raštingumo kompetencijas. Parengtas ir gimnazijos direktoriaus 2020 m. lapkričio 24 d. įsakymu Nr. V-76 patvirtintas (gimnazijos direktoriaus 2021 m. vasario 10 d. įsakymo Nr. V-5 redakcija) mokymo nuotoliniu ugdymo proceso organizavimo būdu tvarkos aprašas. Gimnazijoje yra tinkama mokymui(si) nuotoliniu ugdymo proceso organizavimo būdu reikalinga kompiuterinė įranga ir interneto prieiga.  |

**II TIKSLAS: Kurti pozityvia lyderyste ir bendradarbiavimu grįstą gimnazijos kultūrą.**

**Uždavinys 2.1. Įdiegti kolegialaus grįžtamojo ryšio sistemą gimnazijoje.**

|  |  |  |
| --- | --- | --- |
| Priemonė | Rezultatų indikatorius | Veiklos strategija ir pasiektas rezultatas |
| 1. Sudaryti mokytojų mokymosi grupes. | Ne mažiau, kaip 50% mokytojų sudaro mokymosi grupes. | 80% mokytojų sudarė kolegialaus mokymosi grupes, stebėjo vienas kito pamokas, po jų teikė grįžtamąjį ryšį. |
| 2. Parengti susitarimus dėl grįžtamojo ryšio tvarkos vykdymo. | Parengti susitarimai dėl kolegialaus grįžtamojo ryšio teikimo. | Ignalinos r. Vidiškių gimnazijos kolegialaus grįžtamojo ryšio diegimo tvarkos aprašas patvirtintas gimnazijos direktoriaus 2021 m. gruodžio 14 d. įsakymu Nr. V-90. Aprašas skelbiamas gimnazijos interneto svetainėje. |
| 3. Kolegų pamokų stebėjimas, kolegialaus grįžtamojo ryšio teikimas. | Kiekvienas mokytojas kasmet stebi ne mažiau, kaip 2 pamokas ir teikia grįžtamąjį ryšį. | 80% mokytojų teikė kolegialų grįžtamąjį ryšį apie bendradarbiavimo struktūrų taikymą pamokoje, kiekvienas iš šių mokytojų stebėjo po 2 kolegos pamokas, 20% mokytojų lankėsi atvirose mokytojų pamokose ir dalyvavo aptariant pamokos organizavimą.  |
| 4. Kolegialaus grįžtamojo ryšio efektyvumo analizė ir aptarimas. | Atlikta analizė ir priimti nutarimai dėl tolimesnio kolegialaus grįžtamojo ryšio diegimo. | Atlikta analizė ir priimti nutarimai dėl tolimesnio kolegialaus grįžtamojo ryšio teikimo. |

**Uždavinys 2.2. Įdiegti bendruomenės lyderystės skatinimo sistemą gimnazijoje.**

|  |  |  |
| --- | --- | --- |
| Priemonė | Rezultatų indikatorius | Veiklos strategija ir pasiektas rezultatas |
| 1. Organizuoti mokymus gimnazijos bendruomenei lyderystės temomis. | Visų bendruomenės grupių nariai dalyvaus lyderystės mokymuose. | 2021–2022 m. m. švietimo mainų paramos fondas, programos „eTwinning“ nacionalinė paramos organizacija Lietuvoje rugsėjo pradžioje skelbė projektų konkursą, skirtą paremti Lietuvos švietimo įstaigų, dalyvaujančių programoje „eTwinning“ profesinį tobulėjimą ir geresnį „eTwinning“ panaudojimą nuotoliniam ir mišriam mokymui(si). Gimnazija teikė paraišką projektui „Vienas lauke – ne karys!“ ir gavo dotaciją, kurios dėka gimnazijos bendruomenės nariai dalyvavo 2 dienų mokymuose „Lyderystės ir bendruomeniškumo ugdymas“. |
| 2. Įtraukti gimnazijos bendruomenės narius ir socialinius partnerius į ilgalaikių dalykinių projektų vykdymą. | Bendruomenės nariai ir socialiniai partneriai dalyvaus bent pusėje ilgalaikių dalykinių projektų. | Daugiau kaip 50% gimnazijos bendruomenės narių kartu su gimnazijos socialiniais partneriais dalyvavo ilgalaikių dalykinių projektų vykdyme. |
| 3. Sukurti erdves sėkmės istorijų ir pasiekimų viešinimui. | Gimnazijos interneto svetainėje sukurta erdvė sėkmės istorijų ir pasiekimų viešinimui. | Gimnazijos interneto svetainėje sukurtas skyrius sėkmės istorijų ir pasiekimų viešinimui <https://vidiskiugimnazija.lt/naujienos/didziuojames>  |
| 4. Burti mokytojų lyderių komandą, gebančią teikti pagalbą ir norinčių dalintis savo žiniomis ir patirtimi. | Savanorystės pagrindu susibūrusi ne mažiau kaip 3 mokytojų lyderių komanda. | Yra susibūrusi 4 mokytojų lyderių komanda, gebanti teikti pagalbą, dalintis savo žiniomis ir patirtimi. |

**Uždavinys. 2.3.Stiprinti mokyklos bendruomeniškus santykius.**

|  |  |  |
| --- | --- | --- |
| **Priemonė** | **Rezultatų indikatorius** | **Veiklos strategija ir pasiektas rezultatas** |
| 1. Organizuoti bendruomenę telkiančius renginius. | Per metus organizuoti ne mažiau kaip 3 gimnazijos bendruomenę telkiantys renginiai. | Kiekvienais mokslo metais gimnazijoje organizuoti 3 tradiciniai gimnazijos bendruomenę telkiantys renginiai (Karnavalas, Kaziuko mugė, Šeimos sporto šventė). Šių renginių metu į veiklas aktyviai įsijungia ne tik mokinių tėvai, bet ir gyvenvietės bendruomenės nariai. Gimnazijoje vykdyti ir kiti renginiai: Mokytojų diena, Šimtadienis, Paskutinis skambutis, Išleistuvės ir kt. Informacija apie organizuojamus renginius skelbiama gimnazijos interneto svetainėje ir rajoninėje spaudoje. |
| 2. Skatinti bendruomenės narių savanorystę. | Per metus įgyvendinami 3-5 savanorystės projektai. | Kasmet per mokslo metus gimnazijoje įgyvendinami 3 savanorystės projektai: vyksta solidarumo bėgimas ,,Gelbėkit vaikus“, kurio metu surinktos lėšos perduodamos Lietuvos ir Ukrainos vaikams remti; per ,,Pyragų dienos“ renginį surinktos lėšos skiriamos Utenos gyvūnų globos namų augintiniams; akcijos ,,Gerojo lašelio diena“ metu surinktos lėšos perduodamos Lietuvos vaikų vėžio asociacijai.Skatinama mokinių savanoriška veikla dalyvaujant organizacijos „Ignalinos vorai“, Carito maisto banko, Paliesiaus dvaro, ANP veiklose. |

**IV SKYRIUS**

**BENDRA SITUACIJOS ANALIZĖ**

1. **IŠORINIŲ VEIKSNIŲ ANALIZĖ (PESTE MATRICA)**

**Politiniai-teisiniai veiksniai:**

Gimnazijos veikla ir vystymasis nuolatos yra veikiamas kintančios aplinkos ir politinių-teisinių veiksnių. Ji susijusi su visais procesais, vykstančiais valstybėje, priklausoma nuo šalyje ir rajono savivaldybėje formuojamos švietimo ir ekonomikos politikos: Valstybės pažangos strategijoje „Lietuvos ateities vizija „Lietuva 2050“, nurodomų pagrindinių uždavinių ir krypčių, Lietuvos Respublikos švietimo, mokslo ir sporto ministerijos 2023–2025 metų strateginio veiklos plano, Ignalinos rajono savivaldybės 2018–2024 metų strateginiame plėtros plane išskirtų švietimo prioritetų, Ignalinos rajono savivaldybės bendrojo ugdymo mokyklų tinklo pertvarkos 2021–2025 metų bendrojo plano nuostatų ir laukiamų rezultatų. Mokyklų, vykdančių formaliojo švietimo programas, tinklo kūrimo taisyklės, patvirtintos 2011 m. birželio 29 d. Lietuvos Respublikos Vyriausybės nutarimu Nr. 768 (Lietuvos Respublikos Vyriausybės 2023 m. gruodžio 20 d. nutarimo Nr. 995 redakcija), nustatančios nuo 2024–2025 mokslo metų formuojant vieną III gimnazijos klasę joje turėti ne mažiau kaip 21 mokinį, blogina kaimiškų vietovių mokyklų, norinčių išlaikyti gimnazijos statusą, padėtį. Gimnazija savo veikloje vadovaujasi Lietuvos Respublikos Konstitucija, Vaiko teisių konvencija, Lietuvos Respublikos Seimo, Vyriausybės, Švietimo, mokslo ir sporto ministerijos, Ignalinos rajono savivaldybės tarybos sprendimais, Darbo kodeksu ir kitais teisės aktais, reglamentuojančiais mokyklų veiklą.

**Ekonominiai veiksniai:**

Gimnazijos veikla yra finansuojama valstybės biudžeto lėšų ugdymo reikmėms tenkinti ir rajono savivaldybės biudžeto lėšomis ugdymo aplinkai užtikrinti. Valstybė kasmet didina lėšas švietimui. Valstybės biudžeto lėšų ugdymo reikmėms tenkinti skyrimo tvarka palanki gimnazijai, kadangi nėra tokia jautri mokinių „atėjimui/išėjimui“, nes lėšos skaičiuojamos klasei, o ne kiekvienam mokiniui atskirai. Gimnazija turi galimybę dalyvauti įvairaus lygmens projektuose ir gauti finansavimą. 2022 metais vykdant projektą „Atsinaujinančių energijos išteklių (saulės) panaudojimas“ ant gimnazijos stogo buvo įrengta ir paleista veikti saulės elektrinė, kuri sumažino sunaudotos elektros energijos išlaidas. Ignalinos rajono savivaldybės tarybos 2023 m. gruodžio 21 d. sprendimu Nr. T-253 „Dėl nemokamo keleivių vežimo vietinio reguliaraus susisiekimo autobusų maršrutais Ignalinos rajone nustatymo“ nuo 2024 m. sausio 1 d. visi keleiviai Ignalinos rajono reguliaraus vietinio susisiekimo autobusų maršrutais, vykdomais uždarosios akcinės bendrovės Ignalinos butų ūkio, yra vežami nemokamai, todėl mažėja išlaidos gimnazijos mokinių pavėžėjimui. Ugdymo aplinkos gerinimui panaudojamos gimnazijos bendruomenės narių 1,2% pajamų mokesčio dalies lėšos. Kultūrinei veiklai organizuoti pritraukiamos rėmėjų lėšos. Bendradarbiaujant su VšĮ Lietuvos tarptautinė žmogaus teisių organizacija užmegzti ryšiai su rėmėjais iš Vokietijos, 2 kartus gauta materialinė parama gimnazijai.

**Socialiniai veiksniai:**

Dėl rajono prastėjančių demografinių rodiklių vykusio mokyklų optimizavimo proceso gimnazija išlaiko vieną skyrių (Mielagėnų), kuris nutolęs dideliu atstumu nuo bazinės mokyklos. Tiek gimnazijoje, tiek ir jos skyriuje mokinių skaičius nuolat mažėjo, tačiau 2022–2023 ir 2023–2024 m. m. mokinių skaičius gimnazijoje nežymiai padidėjo. Bendros socialinių reiškinių tendencijos įtakoja mokinių socialinį statusą: nemokamas maitinimas skirtas daugiau nei pusei mokinių; šeimose, patiriančiose rizikas, auga 27 mokiniai; 10 vaikų skirta nuolatinė globa; 3 mokiniams paskirta laikina globa; gimnazijoje mokosi 36 specialiųjų ugdymosi poreikių turintys mokiniai; į gimnaziją ir iš jos pavežami 107 mokiniai. Pastebimai blogėja psichologinė, emocinė mokinių sveikatos būklė. Gimnazijoje nėra psichologo, tačiau mokiniams psichologines paslaugos teikia Ignalinos rajono švietimo pagalbos tarnybos ir Ignalinos sveikatos centro specialistai. Didėja pedagoginių darbuotojų amžiaus vidurkis, nes į gimnaziją ateina mažai jaunų mokytojų. Šiuo metu jauniausias pedagoginis darbuotojas yra 36 metų.

**Technologiniai-edukaciniai veiksniai**

Švietimas plėtojamas atsižvelgiant į Lietuvos visuomenei atsiveriančias naujas galimybes, informacijos gausą, sparčią kaitą. Mokslo ir technikos pažanga, spartus informacinių technologijų vystymasis leidžia išplėsti mokymo prieinamumą, užtikrinti geresnę mokymosi medžiagos sklaidą, informacijos paieškos galimybes. Informacinės technologijos leidžia diegti naujus mokymosi būdus, metodus, skatina tarpdalykinę integraciją. Visi gimnazijos mokomieji kabinetai kompiuterizuoti, beveik visuose kabinetuose yra įrengtos išmanieji ekranai, veikia plačiajuostis ir belaidžio interneto ryšys. Tačiau vien tik technologijų prieinamumas nepagerina ugdymo kokybės, svarbu yra ir pedagogų kompetencijos. Mokytojai aktyviai domisi ir dalyvauja Nacionalinės švietimo agentūros EdTech centro mokymuose ar kituose renginiuose. Mokytojai naudojasi Microsoft Office 365 aplinka, elektroninio dienyno TAMO funkcijomis, Eduka ir Wordwall platformomis, naudoja informacines technologijas rengdami mokiniams užduotis, testus, projektus, pedagoginės veiklos dokumentus, ieškodami informacijos internete, bendraudami tarpusavyje, su mokiniais ir jų tėvais.

Šalyje ir savivaldybėje vykdomi projektai sudaro galimybę pagerinti gimnazijos edukacines aplinkas: 2021 metais įgyvendinant Nacionalinės švietimo agentūros projektą ,,Kokybės krepšelis“ gauta 19 116,00 Eur. Už juos vykdytos konsultacijos ir išvykos mokiniams, tobulinta mokytojų kvalifikacija, įsigyta 17 nešiojamų kompiuterių, 4 išmanūs ekranai su programine įranga, 1 daugiafunkcinis spausdintuvas, 2 stacionarūs kompiuteriai. 2022 metais gimnazija dalyvavo Japonijos bendrovės „Epson“ ir naujienų portalo „Delfi“ konkurse „Ateities klasė“ ir laimėjo prizą – vienos klasės modernizavimą „Epson“ įranga. 2021–2022 metais dalyvaujant projektuose užmegzti tarptautiniai ryšiai: mobilumo projekto „Tarpkultūrinės partnerystės plėtimas“ (KA122-SCH, finansuojamas iš Erasmus+ programos lėšų) metu mokiniai ir mokytojai lankėsi Slovakijos mokykloje, buvo priimta slovakų delegacija gimnazijoje; Erasmus+ tarptautinio jaunimo mainų projekto „Let’s run for the success“ metu gimnazijos mokytojų ir mokinių delegacija vyko į Hucisko (Lenkijoje) mokyklą; tarptautinio projekto „CREAzone Matrix“ metu vykdytos nedarbo mažinimo – verslumo skatinimo veiklos kartu su Latvijos ir Lietuvos mokiniais.

Siekiant užtikrinti ugdymo kokybę ir higienos normų laikymąsi, atliktas einamasis gimnazijos ugdymo erdvių remontas, atlikta sporto universalios aikštelės renovacija ir sporto salės bei mokinių persirengimo kambarių remontas, atnaujinta ir pritaikyta sveikatai palankaus maitinimo organizavimui valgyklos įranga.

1. **GIMNAZIJOS VEIKLOS KOKYBĖS ĮSIVERTINIMO REZULTATAI**

**1 sritis. Rezultatai**

|  |  |  |
| --- | --- | --- |
|  | **Geriausiai įvertinti teiginiai (pagal visišką sutikimą su teiginiu)** | **Prasčiausiai įvertinti teiginiai (pagal visišką nesutikimą arba nesutikimą su teiginiu)** |
| **Mokiniai** | Mokytojai, klasės vadovas mus informuoja apie klasės mokinių mokymosi rezultatus ir pasiekimus. | Mano mokyklos pasiekimai yra žinomi mieste (rajone ar šalyje). |
| Aš galiu pasakyti, kas man labiau sekasi. | Aš su mokytojais planuoju, kaip mokysiuosi toliau.  |
| Aš vis daugiau visko išmokstu ir suprantu. | Aš turiu savo tolesnio mokymosi planų. |
| Aš pasitikiu savimi. | Aš nebijau mokymosi iššūkių ir sunkumų. |
| Mokydamasis aš darau pažangą. | Apie mūsų mokyklą mieste (rajone ar šalyje) kalbama kaip apie gerą mokyklą. |
| Mano mokymasis mokykloje reikalauja pastangų, tačiau yra įveikiamas. | Aš pastebiu savo tobulėjimą. |
| **Tėvai** | Aš žinau, kas mano vaikui sekasi. | Mano vaiko mokyklos pasiekimai yra žinomi mieste (rajone ar šalyje). |
| Mokykla mus informuoja apie vaikų mokymosi pasiekimus, pažangą ar sunkumus.  | Mano vaikas daro pažangą visose ugdymo srityse. |
| Mano vaikas po truputį išmoksta naujų dalykų. | Mokytojai ir mokyklos vadovai ieško būdų, kaip mokiniams padėti gerinti jų mokymosi rezultatus. |
| Aš žinau, kam mano vaikas išskirtinai gabus. | Mano vaikas turi tolesnio mokymosi planų ir siekių. |
| Mano vaikas gerbia kiekvieną asmenį. | Mano vaiko tolesnis mokymasis planuojamas atsižvelgiant į jo pasiekimus ir pažangą. |
| Mano vaikas pasitiki savo jėgomis. | Mano vaiko mokymasis mokykloje reikalauja pastangų, tačiau yra įveikiamas. |
| **Mokytojai** | Aš gerbiu kiekvieną mokinį. | Mokiniai geba projektuoti savo tolesnį mokymąsi. |
| Mokykloje nuolat analizuojami mokinių mokymosi pasiekimų rezultatai. | Kiekvienas mokinys yra atradęs sau tinkamos ir sėkmingos veiklos sritį. |
| Mokyklos ugdymo pasiekimai žinomi ir matomi. | Mokiniai demonstruoja pagarbą kiekvienam. |
| Mokykla sistemingai, remiantis įrodymais, informuoja visus suinteresuotuosius apie mokinių pažangą ir pasiekimus. | Mokiniai nebijo mokymosi iššūkių. |
| Ugdymo proceso tobulinimas grindžiamas mokinių mokymosi pasiekimų ir pažangos planavimu. | Mokiniai pripažįsta kitų teisę būti kitokiems. |
| Mokykloje stebimas ir apmąstomas mokyklos indėlis į mokinių pažangą. | Mūsų mokyklos mokiniai daro pažangą visose ugdymo srityse. |

**2 sritis. Ugdymas ir mokinių patirtys**

|  |  |  |
| --- | --- | --- |
|  | **Geriausiai įvertinti teiginiai (pagal visišką sutikimą su teiginiu)** | **Prasčiausiai įvertinti teiginiai (pagal visišką nesutikimą arba nesutikimą su teiginiu)** |
| **Mokiniai** | Mokytojai mane vertina įvairiais būdais: pažymiais, kaupiamaisiais įvertinimais. | Man patinka mokytis. |
| Per pamokas mes mokomės įvairiai: visi kartu, grupelėse, po vieną. | Pamokose galiu pasirinkti įvairaus sunkumo užduotis. |
| Mokykloje vyksta įvairios netradicinės pamokos: integruotos, projektinės ir kt. | Aš išsakau savo idėjas, pasiūlymus dėl mokyklos gyvenimo gerinimo. |
| Aš turiu galimybę ištaisyti savo klaidas, kad pagerinčiau savo mokymosi pasiekimus. | Aš mokykloje jaučiuosi gerai. |
| Aš žinau, į ką galiu kreiptis pagalbos, kai kyla sunkumų mokykloje. | Mokytojai mus moko spręsti realias problemas. |
| Mokytojai visuomet paaiškina, kaip atlikti užduotis. | Mokydamasis nebijau klysti, nes visada turiu galimybę pasitaisyti. |
| **Tėvai** | Mokytojai vaikus vertina įvairiais būdais: pažymiais, kaupiamaisiais balais, pagyrimais, komentarais raštu | Mano vaikas turėdamas idėjų dėl mokyklos gyvenimo gerinimo gali jas įgyvendinti. |
| Man aiškūs mano vaiko pažangos ir pasiekimų įvertinimai. | Mokykloje mano vaikui pakanka būrelių, renginių, kitų veiklų. |
| Mes žinome, į ką mokykloje gali kreiptis mūsų vaikas, iškilus sunkumų. | Mano vaikas jaučia atsakomybę už savo mokymosi rezultatus. |
| Mano vaikas per pamokas mokosi įvairiai: visi kartu, grupėmis, po vieną. | Mano vaikui patinka mokytis. |
| Mano vaikui patinka mokytis kartu su kitais mokiniais | Mokytojai pastebėję mano vaiko gabumus padeda juos stiprinti. |
| Mano vaikas laikosi mokyklos taisyklių. | Ugdydami mokytojai atsižvelgia į mūsų vaikų patirtį, individualias mokymosi galimybes. |
| **Mokytojai** | Formuluodamas pamokos uždavinius aš visada atsižvelgiu į mokinių patirtį, individualias mokymosi galimybes. | Mokiniai geba tinkamai spręsti savo mokymosi problemas. |
| Pamokose leidžiu mokiniams klysti ir mokytis iš klaidų. | Mokiniai geba savarankiškai konstruoti savo supratimą, žinias. |
| Skatinu mokinius tobulėti. | Mokiniai gana objektyviai įsivertina savo pasiekimus. |
| Planuodamas pamoką aš keliu pamokos uždavinius, aiškiai nusakančius, ko mokiniai turi išmokti pamokoje. | Mokiniai ieško būdų, kaip pagerinti savo mokymosi rezultatus. |
| Mokyklos ugdymo plane yra aptarta / numatyta galimybė organizuoti integruotas pamokas, projektus ir kitas netradicines veiklas. | Mokiniai laikosi mokyklos tvarkos reikalavimų. |
| Mokiniams svarbu ištaisyti savo klaidas ir iš jų mokytis. | Aš turiu patikimų duomenų apie savo mokinių ugdymosi poreikius. |

**3 sritis. Ugdymo(si) aplinkos**

|  |  |  |
| --- | --- | --- |
|  | **Geriausiai įvertinti teiginiai (pagal visišką sutikimą su teiginiu)** | **Prasčiausiai įvertinti teiginiai (pagal visišką nesutikimą arba nesutikimą su teiginiu)** |
| **Mokiniai** | Mums mokytojai parodo kitų mokinių darbų pavyzdžių. | Aš mokausi ne tik klasėje, bet ir kitose mokyklos erdvėse. |
| Mokyklos (klasės) erdves puošia mokinių darbai. | Mano mokykloje yra daug erdvių, vietų, kuriose gera mokytis ir ilsėtis. |
| Mokytojai aptaria ir demonstruoja mūsų sukurtus darbus. | Man patinka mokytis mokykloje, nes joje gražu ir jauku. |
| Pamokose naudojamos informacinės technologijos padeda man geriau mokytis. | Pamokose mums užduotys parenkamos taip, kad mes dirbtume su informacinėmis technologijomis. |
| Pamokų metu mes kartais išvykstame mokytis kitur: į muziejus, gamtą. | Pamokose naudojamos įvairios priemonės yra įdomios. |
| Pamokose naudojamos įvairios priemonės man yra naudingos. | Pamokose naudojame įvairias mokymosi priemones (kompiuteris, planšetė). |
| **Tėvai** | Mokyklos (klasių) erdves puošia mokinių darbai. | Mano vaikas su dalykų mokytojais vyksta mokytis į muziejus, gamtą, kitas įstaigas ir pan. |
| Pamokose naudojamos technologinės priemonės padeda mano vaikui geriau mokytis. | Mano vaiko mokykloje yra daug erdvių ir vietų, kuriose gera mokytis ir ilsėtis. |
| Mokydamasis mano vaikas naudojasi įvairia įranga ir priemonėmis. | Tėvai įtraukiami kuriant mokyklos erdves. |
| Mano vaiko pamokose naudojamos įvairios priemonės yra naudingos. | Mano vaikas mokosi ne tik klasėje, bet ir kitose aplinkose (pvz., mokyklos bibliotekoje, lauke). |
| Pamokose mokiniams užduotys parenkamos taip, kad jie dirbtų su informacinėmis technologijomis. | Mano vaikui patinka mokykloje, nes aplinka estetiška ir jauki. |
| **Mokytojai** | Mokyklos aplinka skatina mokytis, nes yra estetiška ir jauki. | Dalykų turinį aktualizuoju ne mokykloje vedamomis edukacijomis. |
| Mokyklos aplinka yra patogi, funkcionali ir palanki mokymui(si). | Mokytojai įtraukia mokinius ir tėvus į mokyklos erdvių kūrimą ir puošimą. |
| Mokyklos patalpos dekoruojamos mokinių darbais. | Mano darbui reikalinga mokyklos įranga lengvai pritaikoma ugdymo poreikiams. |
| Mokykloje yra galimybė naudotis man reikalinga įranga ir priemonėmis. | Virtualias aplinkas parenku tikslingai, kad mokymasis būtų patrauklesnis ir įvairiapusiškesnis. |
| Aš taikau įvairias priemones mokinių ugdymui. | Mano pamokose mokiniai dirba su informacinėmis komunikacinėmis technologijomis. |
| Mano darbui reikalinga mokyklos įranga yra šiuolaikiška. | Aš naudoju įvairius mokinių sukurtus darbus tolesniame ugdymo procese. |
| Mano pamokose mokiniai dirba su informacinėmis komunikacinėmis technologijomis. | Aš vedu pamokas ne tik klasėse, bet ir kitose mokyklos erdvėse. |

**4 sritis. Ugdymo(si) aplinkos**

|  |  |  |
| --- | --- | --- |
|  | **Geriausiai įvertinti teiginiai (pagal visišką sutikimą su teiginiu)** | **Prasčiausiai įvertinti teiginiai (pagal visišką nesutikimą arba nesutikimą su teiginiu)** |
| **Mokiniai** | Mūsų mokyklos mokytojai stengiasi kuo geriau vesti pamokas. | Aš žinau, kokia yra mokyklos ateities svajonė (vizija). |
| Mūsų mokyklos mokytojai bendradarbiauja, dirba kartu tam, kad m… | Mes mokykloje kalbame apie tai, kokia mūsų mokykla galėtų (turėtų) būti ateityje. |
| Mes mokykloje aptariame, kokie darbai mūsų laukia šiais metais (ateityje). | Mes turime bendrų veiklų, renginių su kitų mokyklų mokiniais. |
| Tėvai žino apie mano mokymosi pasiekimus, aptaria juos su mokytojais. | Mano tėvai aktyviai dalyvauja renginiuose, bendruose susitikimuose su mokytojais. |
| Man užtenka mokykloje esančių mokymosi priemonių, technologijų. | Mūsų mokytojų vedamos pamokos įdomios, šiuolaikiškos. |
| Mūsų mokyklos mokytojai nuolat mokosi, tobulėja. | Mokykloje paklausia mūsų nuomonės apie tai, ką mes norėtume pakeisti mokyklos gyvenime. |
| **Tėvai** | Aš pasitikiu mūsų mokyklos vadovais. | Mokyklos bendruomenė (tėvai, mokiniai, mokytojai) atvirai diskutuoja apie veiklas ir atsakomybę. |
| Mokytojai bendradarbiauja su manimi dėl asmeninės vaiko mokymosi pažangos. | Mokykloje paklausia mūsų nuomonės apie tai, ką mes norėtume pakeisti mokyklos veikloje. |
| Mūsų mokyklos mokytojai stengiasi kuo geriau vesti pamokas. | Aš aktyviai dalyvauju mokyklos renginiuose, bendruose susitikimuose su mokytojais, pamokose. |
| Mokykla bendradarbiauja su kitomis įstaigomis (mokyklomis, kultūros centrais ir kt.). | Mūsų mokykloje šalia tradicijų vis atsiranda naujų veiklų, įdomesnių pamokų. |
| Mūsų mokyklai bendradarbiaujant su kitomis įstaigomis, mokiniai gauna daug naudos. | Mes mokykloje kalbame apie tai, kokia mūsų mokykla galėtų (turėtų) būti ateityje. |
| Mes mokykloje aptariame, kokie darbai mūsų laukia šiais metais (ateityje). | Mano vaiko mokytojų vedamos pamokos yra įdomios, šiuolaikiškos. |
| **Mokytojai** | Aš siekiu kuo geriau atlikti savo darbą. | Tėvai yra aktyvūs mokyklos gyvenimo dalyviai. |
| Mokytojai ir administracija nuolat mokosi ir ugdo savo profesinį meistriškumą. | Mes domimės tėvų galimybėmis padėti vaikams mokytis ir augti. |
| Aš keliu aukštus reikalavimus sau. | Visi mūsų mokyklos socialiniai ryšiai prisideda prie mokyklos pažangos. |
| Mes tariamės dėl mokyklos vizijos, tikslų ir veiklos prioritetų. | Mūsų mokykla ieško įvairių naujų socialinių ryšių. |
| Aš moku suplanuoti ir vesti gerą pamoką. | Mes mokomės drauge ir vieni iš kitų. |
| Įgyvendinant mokyklos susitarimus dalyvauja visi mokyklos mokytojai. | Dirbdamas mokykloje jaučiu komandiškumą, geranorišką palaikymą, pagalbą. |
| Mokyklos ištekliai naudojami lanksčiai, tikslingai ir kūrybingai. | Lyderiai telkia bendruomenę pokyčiams, mokymuisi ir įsivertinimui. |

**V SKYRIUS**

**SSGG ANALIZĖ**

|  |  |
| --- | --- |
| **Stiprybės** | **Silpnybės** |
| Gimnazijos bendruomenės kryptingas mokymasis.Palankus gimnazijos bendruomenės mikroklimatas.Saugi aplinka.Veiksmingas įtraukiosios kultūros kūrimas.Tikslingas IKT naudojimas ugdymo procese. Rezultatyvi projektinė veikla.Sukurtos šiuolaikinės edukacinės erdvės.Efektyvus bendradarbiavimas su socialiniais partneriais.Aukšti mokinių ugdymo(si) pasiekimai ir dalyvavimo olimpiadose, konkursuose ir varžybose rezultatai.Dalies dalykų VBE rezultatai aukštesni už respublikos rezultatų vidurkį. | Dalyje pamokų vyraujanti klasikinė, mokymu, ne mokymu(si) grįsta paradigma.Nepakankamai veiksmingas mokinio individualios pažangos stebėjimas.Dalies mokinių nepakankamas gebėjimas kelti sau iššūkius.Daliai pedagogų stinga gebėjimų taikyti veiksmingas pažangos vertinimo strategijas.Nepilnai išnaudojamos ugdymo kitose aplinkose galimybės.Silpnai veikianti kolegialaus grįžtamojo ryšio sistema.Psichologo ir mokytojo padėjėjų trūkumas. |
| **Galimybės** | **Grėsmės** |
| Gimnazijos bendruomenei tobulinti kompetencijas ugdymo turinio atnaujinimo, įtraukiojo ugdymo ir socialinio-emocinio ugdymo srityse.Ugdymo(si) veiklas grįsti mokymo(si) paradigma.Pritaikant ugdymo(si) formas sudaryti sąlygas ugdytis skirtingų ugdymo(si) poreikių mokiniams. Projektines veiklas naudoti patyriminiam ugdymui.Socialinių partnerių teikiamas galimybes, ryšius su buvusiais mokiniais ir tėvais panaudoti ugdymui kitose aplinkose (STEAM, kultūrinio ugdymo pamokos).Kurti gimnazijoje visos dienos mokyklos veiklos modelį. | Dalies tėvų ir mokinių pasyvumas planuojant tolesnes mokymosi ir veiklos galimybes.Mokinių trūkumas vidurinio ugdymo klasių formavimui.Didėjantis sveikatos problemų turinčių mokinių skaičius.Mokinių priklausomybė nuo išmaniųjų technologijų.Psichiką veikiančių medžiagų plitimas ir prieinamumas mokiniams.Didėjantis pedagogų bendruomenės amžiaus vidurkis.Pedagogo profesijos prestižo menkumas.Naujovių gausa ir dažna kaita švietime neigiamai veikia psichologinę pedagoginės bendruomenės būseną. |

**VI SKYRIUS**

**VEIKLOS STRATEGIJA**

**Vizija**

Mokykla, kurioje svarbūs visi ir kiekvienas.

**Misija**

Teikti ikimokyklinį, priešmokyklinį, pradinį, pagrindinį ir vidurinį ugdymą. Bendradarbiaujant su mokiniu ir jo šeima padėti kiekvienam mokiniui ugdytis kompetencijas bei atsakingai planuoti savo karjerą.

**Filosofija**

„Gera mokykla man yra ta vieta, kurioje tuo pačiu metu po tuo pačiu stogu visi moko ir visi mokosi“ (Rolandas Barthas).

**Vertybės:** tolerancija, pilietiškumas, pagarba ir pagalba vienas kitam.

**VII SKYRIUS**

**STRATEGIJOS ĮGYVENDINIMO PLANAS**

**1 TIKSLAS: Sukurti kokybiškas ir optimalias ugdymo(si) sąlygas kiekvienam mokiniui.**

**Uždavinys 1.1. Plėtoti mokytojų kompetencijas įgyvendinant atnaujintą ugdymo turinį.**

|  |  |  |  |  |
| --- | --- | --- | --- | --- |
|  |  |  |  |  |
| Vertinimo kriterijai | Rezultatai |
| 2024 | 2025 | 2026 |
| Mokytojų, tobulinusių dalykinę kvalifikaciją pagal atnaujintas bendrąsias programas, procentinė dalis. | 90 | 95 | 100 |
| Mokytojų, tikslingai ugdymo turiniu ugdančių mokinių kompetencijas, procentinė dalis. | 75 | 85 | 95 |
| Mokytojų, teikiančių kolegialų grįžtamąjį ryšį apie mokinių kompetencijų ugdymą pamokoje, procentinė dalis. | 60 | 70 | 80 |

**Uždavinys 1.2. Gerinti pamokos rezultatyvumą.**

|  |  |
| --- | --- |
| **Vertinimo kriterijai** | **Rezultatai** |
| **2024** | **2025** | **2026** |
| Pamokų, kuriose vyrauja mokymosi paradigma, procentinė dalis (nuo stebėtų pamokų). | 40 | 50 | 50 |
| Mokytojų, įsivertinusių savo pamokų kokybę, procentinė dalis. | 20 | 30 | 40 |
| Mokinių mokymosi pažangumo procentinė dalis. | 95 | 97 | 97 |
| Mokinių, turinčių specialiųjų ugdymo(si) poreikių, pažangumo procentinė dalis. | 85 | 90 | 95 |
| 1–4 klasių mokinių, besimokančių aukštesniuoju lygiu, procentinė dalis. | 6,3 | 7,5 | 7,5 |
| 5–8 klasių mokinių, besimokančių aukštesniuoju lygiu, procentinė dalis. | 12,5 | 13,8 | 13,8 |
| I, II klasių mokinių, besimokančių aukštesniuoju lygiu, procentinė dalis. | 6,2 | 6,2 | 6,2 |
| III, IV klasių mokinių, besimokančių aukštesniuoju lygiu, procentinė dalis. | 15,0 | 16,0 | 16,0 |
| Mokinių, gerai ir labai gerai vertinančių pamokų organizavimo atitiktį mokinių poreikiams, procentinė dalis. | 50 | 55 | 60 |
| Mokinių tėvų, gerai ir labai gerai vertinančių pamokų organizavimo atitiktį mokinių poreikiams, procentinė dalis. | 50 | 55 | 60 |

**Uždavinys 1.3. Telkti ir įgalinti bendruomenę veikti kartu dėl kiekvieno mokinio sėkmės.**

|  |  |
| --- | --- |
| Vertinimo kriterijai | Rezultatai |
| 2024 | 2025 | 2026 |
| Mokytojų metodinių grupių posėdžių, skirtų mokinių pasiekimams gerinti, skaičius. | 3 | 3 | 3 |
| Mokinių, gerai ir labai gerai vertinančių mokymosi pagalbos teikimą gimnazijoje, procentinė dalis. | 70 | 70 | 75 |
| Mokinių tėvų, gerai ir labai gerai vertinančių mokymosi pagalbos teikimą gimnazijoje, procentinė dalis. | 70 | 70 | 75 |
| 1–10 klasių mokiniams parengtų individualių ugdymo planų procentinė dalis. | 24 | 25 | 25 |
| Mokytojų, stebinčių ir vertinančių kolegų pamokas gimnazijoje ar už jos ribų, procentinė dalis. | 95 | 97 | 100 |
| STEAM ir kultūrinio ugdymo pamokų skaičius. | 15 | 20 | 25 |
| Įvairių olimpiadų, konkursų, varžybų (išskyrus sportą) dalyvių procentinė dalis | 160 | 220 | 220 |
| Ilgalaikių dalykinių projektų, vykdomų kartu su tėvais ir socialiniais partneriais, skaičius. | 2 | 3 | 4 |
| Mokinių, turinčių tolesnio mokymosi planų, procentinė dalis. | 60 | 70 | 80 |
| Mokytojų, besidalinančių gerąja patirtimi gimnazijos interneto svetainėje esančiame metodinių darbų ir skaitmeninių priemonių banke, procentinė dalis. | 20 | 30 | 40 |
| Renginių, organizuotų tėvų švietimui ir/ar bendradarbiavimui su jais, skaičius. | 6 | 6 | 7 |

**2 TIKSLAS: Sukurti tinkamą aplinką mokinio asmenybės augimui.**

**Uždavinys. 2.1. Organizuoti kūrybiškumą ir lyderystę, tautiškumą ir pilietiškumą skatinančias veiklas.**

|  |  |
| --- | --- |
| Vertinimo kriterijai | Rezultatai |
| 2024 | 2025 | 2026 |
| Mokinių, lankančių neformaliojo švietimo užsiėmimus, procentinė dalis. | 65 | 70 | 70 |
| Mokinių, gerai ir labai gerai vertinančių neformaliojo vaikų švietimo poreikių tenkinimą gimnazijoje, procentinė dalis. | 65 | 70 | 70 |
| Mokinių tėvų, gerai ir labai gerai vertinančių neformaliojo vaikų švietimo poreikių tenkinimą gimnazijoje, procentinė dalis. | 65 | 70 | 70 |
| Tautinio ir pilietinio pobūdžio veiklų skaičius. | 5 | 6 | 7 |
| Iš jų Mokinių tarybos organizuojamų tautinio ir pilietinio pobūdžio veiklų skaičius. | 2 | 3 | 4 |
| Kūrybiškumą ir lyderystę skatinančių veiklų skaičius. | 10 | 11 | 12 |
| Iš jų Mokinių tarybos organizuojamų kūrybiškumą ir lyderystę skatinančių veiklų skaičius. | 2 | 3 | 4 |

**Uždavinys 2.2. Užtikrinti emociškai saugų klimatą.**

|  |  |
| --- | --- |
| Vertinimo kriterijai | Rezultatai |
| 2024 | 2025 | 2026 |
| Tyrimu „Emocinis klimatas mokykloje“ nustatytas emocinio klimato lygis (vertinant balais nuo 1 iki 10) kiekvienai tikslinei grupei (mokinių, tėvų, mokyklos darbuotojų). | 7 | 7 | 7 |
| Fiksuotų patyčių/smurto atvejų skaičius. | 15 | 12 | 10 |
| Praleistų pamokų, vidutiniškai tenkančių vienam 1–12 klasių mokiniui, skaičius.  | 90 | 90 | 90 |
| Mokinių, teigiamai vertinančių socialinio emocinio ugdymo užsiėmimus, procentinė dalis. | 50 | 55 | 60 |

**Uždavinys 2.3. Sudaryti mokiniams sąlygas mokytis kitose aplinkose.**

|  |  |
| --- | --- |
| Vertinimo kriterijai | Rezultatai |
| 2024 | 2025 | 2026 |
| Mokytojų, organizavusių ne mažiau kaip 2 pamokas kitose aplinkose, procentinė dalis. | 70 | 80 | 90 |
| Ugdomųjų, pažintinių ekskursijų skaičius. | 24 | 30 | 35 |
| Mokinių, gerai ir labai gerai vertinančių ugdymąsi kitose aplinkose, procentinė dalis. | 50 | 50 | 60 |
| Mokinių tėvų, gerai ir labai gerai vertinančių ugdymąsi kitose aplinkose, procentinė dalis. | 50 | 50 | 60 |
| Sukurtų aplinkų, atitinkančių visos dienos mokyklos veiklos modelį, skaičius. | 1 | 1 | 1 |

**VIII SKYRIUS**

**STRATEGINIO PLANO ĮGYVENDINIMO PRIEŽIŪRA**

Strateginio plano įgyvendinimo priežiūra atliekama viso proceso metu ir visais lygiais.

Už strateginio plano įgyvendinimą atsako gimnazijos direktorius, kuris kontroliuoja ir stebi, ar gimnazijos bendruomenė įgyvendina strateginius tikslus, ar darbuotojai efektyviai vykdo suderintų uždavinių įgyvendinimą.

Kiekvienų mokslo metų pabaigoje direktorius įsakymu sudaro strateginio plano peržiūrėjimo ir patikslinimo darbo grupę, kuri pristato strateginio plano įgyvendinimo rezultatus gimnazijos tarybos posėdžio metu pagal šią lentelę:

|  |
| --- |
| 1 TIKSLAS – |
| Uždaviniai | Planuotasrezultatas | Pasiektas rezultatas per tarpinius įvertinimus; metais |
| 2024 m. | 2025 m. | 2026 m. |
| 1. |  |  |  |  |
| 2. |  |  |  |  |
| 3. |  |  |  |  |
| Išvada apie pasiektą tikslą: |

Po metinio strateginio plano įgyvendinimo peržiūrėjimo ir įvertinimo strateginio plano tikslai, uždaviniai ir vertinimo kriterijai gali būti keičiami arba koreguojami.

\_\_\_\_\_\_\_\_\_\_\_\_\_\_\_